২৭ পিকেটারকে কারাদণ্ড দিয়েছে ভ্রাম্যমাণ আদালত  ১২টি ইসলামী দলের ডাকা ৩০ ঘণ্টা হরতালের প্রথমদিন গতকাল রাজধানীতে ২৭ পিকেটারকে বিভিন্ন মেয়াদে সাজা দিয়েছে ভ্রাম্যমাণ আদালত। ঢাকা জেলা প্রশাসন ও পুলিশ জানায়, সরকারি আদেশ অমান্য করে মিছিল, ভাঙচুর ও পুলিশের কাছে বাধাদানের অপরাধে যাত্রাবাড়ি থানাধীন এলাকায় ৩ জনকে ৭ দিন করে, শ্যামপুর থানা পুলিশের হাতে গ্রেপ্তারকৃত ৭ জনের মধ্যে ৩ জনকে ১৫ দিন ও ৪ জনকে ৭ দিন করে কারাদণ্ড দেয়া হয়েছে। দারুস সালাম থানা পুলিশের হাতে গ্রেপ্তার হওয়া ১৫ জনকে ১০ দিন করে সাজা দেয় ভ্রাম্যমাণ আদালত। একই সঙ্গে চকবাজার থানা পুলিশ ২ জনকে গ্রেপ্তার  করে ভ্রাম্যমাণ আদলতে হাজির করলে আদালত তাদের প্রত্যেককে ১৫ দিনের কারাদণ্ড দিয়ে জেলহাজতে পাঠিয়েছে।